Suomen Potilasliitto ry
Kaisaniemenkatu 4 A
00100 Helsinki

Oikeusministeriö
Oikeushallinto-osasto
PL 25, 00023 Valtioneuvosto

Asia: Lausuntopyyntönne, Oikeusministeriön työryhmämietintöön 2009:10 – Vakuutusoikeuden toiminnan kehittäminen

Pyydettynä lausuntona Suomen Potilasliitto ry esittää Vakuutusoikeuden toiminnan kehittämisestä kunnioittavasti seuraavaa:
Suomen Potilasliitto yhtyy lainsäädäntöneuvos Leena Halilan ja hallinto-oikeustuomari Liisa Heikkilän mietinnössä jättämään eriävään mielipiteeseen koskien muodollisista istunnoista luopumista. Heidän jättämässään mielipiteessä todetaan, että vakuutusoikeudellisen asian käsittelyyn voi osallistua ”yhden lakimiesjäsenen sijasta lääkärijäsen, jos lääketieteellinen selvitys voi vaikuttaa asian ratkaisuun.”
Tavallisen potilaan ollessa vakuutusoikeuden muutoksen hakijana lääkärijäsenen panos asian käsittelyn lopputuloksessa saattaa olla hyvin merkittävä.  Siksi eriävän mielipiteen jättäneiden Halilan ja Heikkilän johtopäätös heijastaa erinomaisesti myös Suomen Potilasliiton kantaa: ”Kollegiseen päätöksentekomenettelyyn kuuluu (…) keskeisesti se, että neuvottelu ratkaisun lopputuloksesta tapahtuu viime kädessä päätöksentekoon osallistuvien jäsenten samanaikaisesti saapuvilla ollessa. (…) Jos tällainen vuorovaikutus puuttuu, on vaarana, ettei ratkaisutoiminta tapahdu asianmukaisesti ja yhtäläisin perustein. Myös rajanveto siitä, mitkä asiat ratkaistaan istunnossa ja mitkä asiakirjojen kierrättämisen yhteydessä, voi olla ongelmallista oikeusturvan kannalta ja johtaa epäyhtenäisiin käytäntöihin.”
Suomen Potilasliitto yhtyy myös em. Halilan ja Heikkilän sekä oman eriävän mielipiteensä jättäneen työryhmän puheenjohtajan, hallintoneuvos Niilo Jääskisen eriävään mielipiteeseen. Siinä Jääskinen viittaa edellisten mielipiteen jättäjien asiakirjan kohtaan 3. Kohta koskee vakuutusoikeuden asiantuntijajäsenten nimitysmenettelyä: ”Työryhmän muistiosta ilmenevin perustein ei vakuutusoikeuden asiantuntijajäsenistä ole mielestäni (…) syytä kokonaan luopua. Työeläke-, työtapaturma- ja työttömyysturva-asioiden ratkaisutoiminnassa vakuutusoikeudessa tarvitaan käytännön työelämän ja yritystoiminnan olosuhteiden tuntemusta.”
Erityisesti Suomen Potilasliitto korostaa vakuutusoikeudessa toimivan ja yhteiseen päätöksentekoon osallistuvan lääkärijäsenen mukana olon tarpeellisuutta myös tulevaisuudessa. Suomen Potilasliitto on ryhtynyt omalla panoksella selvittämään niitä edellytyksiä, joilla Suomeen voidaan rakentaa samanlainen sairaaloiden ja hoitoa antavien yksiköiden laadunvalvontajärjestelmä, kuin esimerkiksi Ruotsissa on jo käytössä. Järjestelmän meiltä vielä puuttuessa saattavat laadulliset vaihtelut eri yksiköiden välillä olla huomattavia. Osa näistä tapauksista päätyy vakuutusoikeudenkin käsittelyyn. Siksi vakuutusoikeuden lääketieteellinen asiantuntijajäsen edustaa omalta osaltaan sitä laadunvartijaa, joka sairaanhoitosektorilta vielä toistaiseksi puuttuu.

Jyväskylässä 3. päivä joulukuuta 2009.

Suomen Potilasliitto ry

Paavo Koistinen
Puheenjohtaja